b'\n_START_ARTICLE_\nDrobeta-Turnu Severin\n_START_SECTION_\nIme\n_START_PARAGRAPH_\nV rimskem obdobju se je mesto imenovalo Drobeta._NEWLINE_Drugi del imena so zgodovinarji prvotno povezovali z rimskim cesarjem Aleksandrom Severjem. Kasneje se je izkazalo, da izhaja iz staroserkvenoslovanske besede s\xc4\x9bver\xd1\x8a, ki pomeni sever, se pravi mesto na severu. Beseda Turnu pomeni stolp in se nana\xc5\xa1a na stolp ne severnem bregu Donave, ki so ga zgradili Bizantinci.\n_START_SECTION_\nGeografija in podnebje\n_START_PARAGRAPH_\nMesto Drobeta-Turnu Severin stoji na skrajnem zahodnem robu romunske regije Oltenije, ki je bila del nekdanje kne\xc5\xbeevine Vla\xc5\xa1ke. Od Timi\xc5\x9foare na severozahodu je oddaljeno 220 km, od Craiove in Bukare\xc5\xa1te na vzhodu pa 113 oziroma 353 km. Severno od mesta se za\xc4\x8denjajo ju\xc5\xbeni obronki Karpatov, ju\xc5\xbeno od njega pa Vla\xc5\xa1ka ni\xc5\xbeina. Na nasprotnem bregu Donave je srbsko mesto Kladovo._NEWLINE_Mesto ima submetiteransko podnebje s toplimi poletji in milimi zimami. V njem in njegovi okolici zato uspevajo magnolije, kavka\xc5\xa1ki orehi, ginko, mandljevci, figovci, \xc5\xa1panski bezeg, lipe in le\xc5\xa1niki.\n_START_SECTION_\nZanimivosti\n_START_PARAGRAPH_\nNajve\xc4\x8dja mestna zanimivost so ostanki Trajanovega mostu \xc4\x8dez Donavo, ki ga je za cesarja Trajana leta 105 zgradil arhitekt Apolodor iz Damaska. Dolg je bil 1.135 m, \xc5\xa1irok 15 m in visok 19 m. stal je na 20 masivnih kamnitih stebrih, gornji del pa je bil lesen._NEWLINE_Med druge zanimivosti spadata vodni stol in ostanki srednjeve\xc5\xa1ke trdnjave na obali Donave.'